“نبشتاری زُبان ءِ بستار”
 مجیب ولی
 مرچی ما اردو ءُ پارسی ءِ پمیشکا چمداریں کہ مارا نبشتاری زُبان نیست. براھوی, سلیمانی, رکشانی, جدگال, مئے گپّاں سرپد نہ بنت ما آھانی. آ مئے نبشتگیناں ونت نہ کن اَنت ما آھانی. وھدے کہ دُچار کپیں یا کہ اردو ءَ گپ کنیں یا کہ پارسی ءَ, بلوچی تہ ءَ گار اِنت. ما اے چیزّ ءَ اڑاِتگیں کہ اے مکّرانی گالواراِنت, آ سلیمانی گالواراِنت, آ رکشانی گالوار اِنت, سئیں بلوچی ءِ گالوار اَنت. بژن بیت کہ اردو ءُ پارسی ءَ پہ شان زیر اَنت گپ جن اَنت بلے بلوچی ءِ گالوار اِش دوست نہ بیت. ھر زُبان ءِ نبشتار ءَ بچار یک گالوارے ءَ اِنت. ما بلوچی ءِ نزّیکتریں ھمساھگ پارسی ءَ بچاریں. آ بس تھرانی گالوار ءَ نبیسّگ بیگ ءَ اِنت (منی ھیالاں) البت یک گالوارے ءَ نبیسّگ بیگ ءَ اِنت. دْرستیں زُباناں بچار وتی نبشتاری زُبان ءَ یک گالوارے ءَ نبیسّگ ءَ اَنت. بلے ما اڑاِتگیں کہ اے مکّرانی گالوار اِنت, آ سلیمانی گالوار اِنت, آ رکشانی گالوار اِنت, ما اردو ءُ پارسی ءِ دربرگ ءِ مزنیں جُھد کنیں بلے بلوچی ءِ گالوارے دربرگ ءَ ما وتی زُبان ءِ جند یلہ داتگ.
بژنی گپّے.
 مرچی شست سال اِنت کہ بلوچی ھمے رھبند ءَ (کہ آ مکّرانی گْوش اَنت ئِے) شِنگ بیگ ءَ اِنت. بلوچی ءِ گیشتریں کتاب ھمے گالوار ءَ نبیسّگ ءُ چاپ بیگ ءَ اَنت. مرچی ھمے رھبند کراچی مزن شھدربرجاہ ءَ ءُ بینزیر بُٹو مزن شھدربرجاہ ءَ ابید تربت ءَ بگر داں مند ءِ ھند ءُ دمگاں بلوچی کورس ءِ کتاب وانینگ بیگ ءَ اَنت. بلے ما پمیشکا دربرگ ءَ ءُ زیرگ ءَ ساڑی نہ ایں کہ مکّرانی گالوار اِنت. زاناں مکّرانی گالوار بلوچی ءِ یک مزنیں گالوارے نہ اِنت؟؟ مرچی ھمے رھبند جاہ کپتگ نبیسّگ بیگ ءَ اِنت بس لھتے جیڑہ ھست اَنت آ اوں پمیشکا کہ ما وتی چیزّ ءِ زیرگ ءَ نہ منّوکیں. ھما وھد ءَ کہ ما وت ءَ یک راجے کُت ءُ وتی راجی زُبان ءَ یک گالوارے ءَ نبیسّگ ءَ تپاک بوتیں گُڑا ھما روچ ءَ وت ماں وت ءَ گپ جنگ ءَ مارا دری زُبانانی پکار نہ بیت. باید ایش اِنت کہ نبشتاری زُبان ءِ بستار ءُ لوٹ ءَ بزانیں ءُ وتی کینگاں یلہ بہ کنیں ھمے جاہ کپتگیں گالوار ءَ پہ نبشتاری زبان ءَ در بہ بریں. داں کہ ما یکّے دومی ءَ گوں گپ جنگ ءُ وتی گپّانی سرپد کنگ ءَ دری زُبانانی چمدار مہ بہ ایں.
 بلوچی سبز بات